par Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas

Pavadvēstule dokumentam

Verbālnota par Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas

Pavadvēstule trešām valstīm

[Nosūtītājs] sveic Jūsu valdību un nosūta pievienoto verbālnotu par Līgumu par Apvienotās Karalistes izstāšanos no Eiropas Savienības un Euratom.

Turklāt saistībā ar visām konvencijām, nolīgumiem un pasākumiem, kurus Eiropas Savienība ir parakstījusi vai kuros tā ir puse vai dalībniece un attiecībā uz kuriem Jūsu valdība veic depozitāra vai priekšsēdētāja funkcijas, [nosūtītājs] lūdz Jūsu valdību vērst minēto konvenciju, nolīgumu un pasākumu pārējo pušu vai dalībnieku uzmanību uz šo verbālnotu.

Pievienoto verbālnotu ir apstiprinājušas Savienības dalībvalstis, tostarp Apvienotā Karaliste.

[Nosūtītājs] izmanto šo iespēju, lai Jūsu valsts valdībai vēlreiz izteiktu visdziļākās cieņas apliecinājumus.

Pavadvēstule starptautiskām organizācijām

[Nosūtītājs] sveic Jūsu organizāciju un nosūta pievienoto verbālnotu par Līgumu par Apvienotās Karalistes izstāšanos no Eiropas Savienības un Euratom.

Turklāt saistībā ar visām konvencijām, nolīgumiem un pasākumiem, kurus Eiropas Savienība ir parakstījusi vai kuros tā ir puse vai dalībniece un attiecībā uz kuriem Jūsu organizācija veic depozitāra vai sekretariāta funkcijas, lūdzam Jūsu organizācijas attiecīgo struktūru vai iestādi vērst minēto konvenciju, nolīgumu un pasākumu pārējo pušu vai dalībnieku uzmanību uz šo verbālnotu.

Pievienoto verbālnotu ir apstiprinājušas Savienības dalībvalstis, tostarp Apvienotā Karaliste.

[Nosūtītājs] izmanto šo iespēju, lai Jūsu organizācijai vēlreiz izteiktu visdziļākās cieņas apliecinājumus.

Verbālnota par Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas

1. Lielbritānijas un Ziemeļīrijas Apvienotās Karalistes (“Apvienotā Karaliste”) valdība 2017. gada 29. martā paziņoja Eiropadomei par Apvienotās Karalistes nodomu izstāties no Eiropas Savienības (“Savienība”) un Eiropas Atomenerģijas kopienas (“Euratom”) saskaņā ar Līguma par Eiropas Savienību 50. pantu. Līdz ar to Apvienotā Karaliste no 2019. gada 30. marta vairs nebūs Eiropas Savienības un Euratom dalībvalsts.

2. Savienība un Euratom [DATUMS] saskaņā ar Līguma par Eiropas Savienību 50. panta 2. punktu parakstīja ar Apvienoto Karalisti līgumu, kurā nosaka kārtību, kādā Apvienotā Karaliste izstājas no Savienības un Euratom (“Izstāšanās līgums”). Izstāšanās līgums stāsies spēkā 2019. gada 30. martā ar nosacījumu, ka to iepriekš ratificē Apvienotā Karaliste un noslēdz Savienība un Euratom.

3. Lai risinātu īpašo situāciju saistībā ar Apvienotās Karalistes izstāšanos no Savienības un Euratom, Izstāšanās līgumā ir noteikts ierobežots pārejas periods, kura laikā Apvienotajai Karalistei un tās teritorijā ar pavisam nedaudziem izņēmumiem piemēro Savienības tiesības un kura laikā visas Savienības tiesībās, tostarp tad, kad tās īstenotas un piemērotas dalībvalstīs, iekļautās atsauces uz dalībvalstīm ietver arī Apvienoto Karalisti.

4. Savienība un Euratom ir vienojušās ar Apvienoto Karalisti, ka Savienības tiesības Izstāšanās līguma nozīmē ietver arī starptautiskos nolīgumus, ko noslēgusi Savienība (vai Euratom) vai dalībvalstis, rīkodamās Savienības (vai Euratom) vārdā, vai Savienība (vai Euratom) kopīgi ar tās dalībvalstīm.